张耒
再寄
宛丘之别今五年，汴上留连才一日。
残生飘泊客东南，忧患侵陵心若失。
先生神貌独宛然，但觉岩岩瘦而实。
有如霜露入秋山，扫除繁蔚峰峦出。
自言近读养生书，颇学仙人饵芝术。
披寻图诀得茯苓，云是松间千岁物。
屑而为食可不饥，功成在久非仓卒。
上侔金石免毒裂，下比草木为强崛。
涓涓漱纳白玉津，链以真元纳之骨。
神仙自是人不知，岂为难求废其术。
我闻公说心独嗟，欲问太虚穷恍惚。
奈何不使被金朱，乃俾枯槁思岩窟。
又观世事不可常，倚伏谁能定于一。
终身轩冕亦何赖，况有朝升而暮黜。
何如端坐养形骸，寿考康宁无夭屈。
乃知岂即非良图，却笑儿曹嗜糠籺。
青衫弟子昔受经，赋分羁穷少伦匹。
自知无命作公卿，颇亦有心穷老佛。
但思饱暖愿即已，妄意功名心实不。
终期策杖从公游，更乞灵丸救衰疾。